मुंबई। फिल्मी दुनिया की सोच कुछ बदली हुई दिखाई देती है। अब यहां अगर हीरो तीस की उम्र का है तो हीरोइन चौंतीस की भी हो सकती है और इनकी रील लाइफ केमिस्ट्री पसंद भी की जा सकती है। पिछले दिनों ऐसी कई फिल्में आई, जिनमें कम उम्र के हीरो और उनसे उम्र में बड़ी हीरोइनों को साथ लेने में न तो निर्देशकों ने हिचक दिखाई, न ही दर्शकों ने उन्हें नकारा। इसी तरह कद के मामले में भी हीरोइनों का बीस होना और हीरो का उन्नीस होना भी बुरा नहीं माना जाता।